**Predkladacia správa**

Návrh zákona o jednotnom informačnom systéme v cestnej doprave a o zmene a doplnení niektorých zákonov (ďalej len „návrh zákona“) vypracovaný Ministerstvom dopravy, výstavby a regionálneho rozvoja Slovenskej republiky predstavuje nástroj na legislatívne zabezpečenie Národného projektu Jednotný informačný systém v cestnej   
doprave – Elektronické služby v doprave (ďalej len „projekt“), v rámci Operačného programu Informatizácia spoločnosti, ktorý je spolufinancovaný z Európskeho fondu regionálneho rozvoja.

Hlavným účelom realizácie projektu je vytvorenie komplexného informačného systému Jednotného informačného systému v cestnej doprave, ktorý zabezpečí efektívne riadenie, evidenciu a kontrolu výkonu štátnej správy na úseku cestnej dopravy, konkrétne   
v oblasti správy autoškôl, v oblasti správy technických služieb a v oblasti riadenia odborných spôsobilostí v cestnej doprave.

Súčasťou predloženého návrhu zákona sú sprievodné novely ďalších súvisiacich zákonov z oblasti cestnej dopravy, ako aj ďalších zákonov, ktoré súvisia s Jednotným informačným systémom v cestnej doprave.

Návrh zákona reaguje aj na povinnosť Slovenskej republiky s účinnosťou od  
1. januára 2016 prijať opatrenia, ktoré súvisia s dohľadom nad trhom podľa nariadení Európskeho parlamentu a Rady (EÚ) č. 167/2013 a č. 168/2013.

Zároveň predložený návrh zákona obsahuje čiastkové úpravy (spresnenia a doplnenia) novelizovaných zákonov, ktorými sa zabezpečuje zohľadnenie a harmonizácia so súvisiacou aktuálnou legislatívou, respektíve ktorých cieľom je eliminovanie, úprava a náprava takých legislatívnych či čiastkových vecných nepresností alebo nezrovnalostí v doterajšom znení novelizovaných zákonov, ktoré boli dôvodom komplikácií v praxi pri interpretácii a aplikácii upravovaných a spresňovaných ustanovení v novelizovaných zákonoch.

Účinnosť predloženého návrhu zákona sa navrhuje od 1. októbra 2015 okrem taxatívne ustanovených novelizačných bodov v čl. VII (novela zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov), u ktorých sa navrhuje účinnosť od 1. januára 2016 v súlade s nariadeniami Európskeho parlamentu a Rady (EÚ) 167/2013  
a 168/2013; a okrem novelizačného bodu 56 v čl. XI (novela zákona č. 56/2012 Z. z. o cestnej doprave v znení neskorších predpisov), účinnosť ktorého sa navrhuje tiež od 1. januára 2016.

Návrh zákona nie je potrebné predložiť do vnútrokomunitárneho pripomienkového konania.

Vplyv návrhu zákona na rozpočet verejnej správy, na podnikateľské prostredie, na hospodárenie obyvateľstva, na sociálnu exklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti je uvedený v doložke vybraných vplyvov.

Návrh zákona je v súlade s Ústavou Slovenskej republiky, inými zákonmi a všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná a taktiež s právom Európskej únie.

Návrh zákona určuje Slovenskú obchodnú inšpekciu ako orgán dozoru v súvislosti s dohľadom nad trhom podľa nariadení Európskeho parlamentu a Rady (EÚ) č. 167/2013 a č. 168/2013. V rámci medzirezortného pripomienkového konania boli predložené zásadné pripomienky ohľadom personálneho navýšenia v súvislosti s touto agendou. Rozporové konania neboli v súčasnosti ukončené s Ministerstvom financií SR a Ministerstvom hospodárstva SR , preto sa návrh zákona predkladá s rozporom.